Bilong harim (Audio)
Moning.
Pita na Jon tupela i askim wanpela gutpela kwesten stret! Tupela i sutim askim bilong tupela long ol bikman bilong lotu Juda, em ol lain i sanapim tupela long kot bilong ol. Tasol askim bilong tupela i ken i sutim bel bilong yumi tu! Tupela i askim dispela kwesten, “Wanem pasin i gutpela long ai bilong God? Mitupela i harim tok bilong yupela o mitupela i harim tok bilong God? Yupela skelim.”
Lukim Aposel 4:13-22….
13Na ol [bikman bilong lotu Juda] i kirap nogut long tupela. Long wanem, Pita na Jon i no pret long mekim toktok, na tupela i no bin skul na i man nating tasol. Ol i save tupela i bin i stap wantaim Jisas,14tasol ol i lukim lek nogut man i orait na i sanap wantaim tupela na ol i no gat wanpela toktok bilong egensim tupela. 15Em olsem tasol taim ol i putim tupela i go autsait long kaunsil, ol i toktok planti. 16Na ol i mekim tok olsem, “Yumi bai mekim wanem long dispela tupela man? Tupela i wokim wanpela bikpela sain na olgeta manmeri bilong Jerusalem ol i save pinis, na yumi no inap tok olsem dispela i no tru. 17Tasol, nogut dispela tok i go nabaut moa yet, olsem na yumi mas tok strong long tupela na tupela i no ken i yusim dispela nem Jisas moa na autim tok long ol manmeri.” 18Em olsem na ol i singautim tupela na ol i tok strong long tupela olsem, “Yutupela no ken i yusim dispela nem Jisas moa bilong tokim o skulim ol manmeri.” 19Tasol Pita na Jon i bekim tok bilong ol olsem, “Wanem pasin i gutpela long ai bilong God? Mitupela i harim tok bilong yupela o mitupela i harim tok bilong God? Yupela skelim. 20Long wanem, mitupela mas autim tok long olgeta samting mitupela i bin lukim na harim.” 21-22Em olsem na ol i tretim tupela moa na larim tupela i go. Dispela man we sain bilong stretim sik i bin kamap long em, em i winim 40-pela yia pinis, na ol manmeri i litimapim nem bilong God long dispela samting i kamap long em. Em olsem na ol i pret long ol manmeri na ol i no gat rot bilong givim trabel long tupela.
Long Aposel 4:1-12 yumi lukim stori bilong ol bikman bilong lotu ol i sanapim Pita na Jon long kot. Long wanem, tupela i tokaut long Jisas. Tupela i mekim tok olsem, Jisas Em i As Ston bilong kingdom (femili) bilong God, Jisas Em i nambawan samting bilong kingdom bilong God, na God i kisim bek sin manmeri long feitful wok bilong Jisas tasol. God i no givim narapela nem long yumi manmeri bilong dispela graun, God i no givim nem bilong narapela man long yumi manmeri bilong dispela graun, na bai yumi kisim laip long Em. Nogat. Long nem bilong Jisas tasol. Pita na Jon i autim dispela kain tok na ol bikman bilong lotu Juda ol i les long harim na ol i belhat long tupela. Long dispela as ol i arestim tupela na sanapim tupela long kot bilong ol.
Taim Pita na Jon i oraitim lek nogut man, orait tupela i wokim bikpela sain long ai bilong ol manmeri. Na ol bikman bilong lotu ol i lukim na ol i save, na ol i no painim wanpela samting bilong egensim na daunim dispela samting. Ol i no gat rot bilong tok olsem, “Dispela i no tru.” Long wanem, sain i stap long ples klia na ol bikman bilong lotu ol i lukim na ol i save olsem em i trupela samting.
Na ol bikman bilong lotu Juda i mekim wanem? Ol i pasim tok na wok wantaim bilong sailensim Pita na Jon na bilong karamapim tok bilong tupela. Ol i laik stopim tupela na tupela no ken i mekim toktok moa long ol trupela samting bilong As Ston bilong kingdom bilong God. Em olsem na ol i tretim tupela. Ol i laik tupela i lusim tok bilong Jisas. Ol i laik paitim na bagarapim tupela, tasol ol i pret long ol manmeri i kisim belhat long ol.
Ol planti manmeri ol i harim tok bilong Pita na Jon, na planti bilong ol, ol i bilipim na trastim na bihainim tok bilong tupela (lukim Aposel 4:4). Em olsem na klostu 5000 man i tanim bel na ol i bilipim na trastim na bihainim Jisas. Tasol ol bikman bilong lotu ol i no tanim bel na bilipim na trastim Jisas. Nogat. Ol les long harim Pita na Jon i tokaut long feitful wok bilong Jisas, na ol i laik sailensim na stopim tupela long autim tok bilong Jisas moa.
Na em olsem wanem? Ol bikman bilong lotu Juda ol i no laik ol manmeri i tanim bel na bilipim na trastim Jisas na bihainim Jisas. Long wanem, ol i laik ol manmeri i bihainim ol. Ol i laik i stap bikman na ol manmeri i bihainim ol. Em olsem na ol i tingim namba na biknem bilong ol yet na ol i belhat long Pita na Jon.
Ating pasin bilong ol dispela bikman bilong lotu em i kamap long ples bilong yumi tu. Ol sampela bikman na lidaman bilong ol sampela lotu bilong P.N.G., ol i tingting tasol long biknem na namba bilong ol yet. Olsem na, taim ol i harim trupela tok bilong feitful wok bilong Jisas, ol i no skelim olsem, “Dispela tok i tru o nogat.” Nogat. Ol i tingim olsem, “Nogut dispela tok i kapsaitim biknem na namba bilong mipela.” Em olsem na ol i wok long sailensim trupela tok bilong feitful wok bilong Jisas. Na ol i laik bagarapim ol man i autim trupela tok i tokaut long God i kisim bek sinmanmeri long feitful wok bilong Jisas tasol. Ol i laik bagarapim man i mekim tok olsem, “Jisas wanpela tasol Em i rot bilong sinmanmeri i go insait long kingdom (femili) bilong God, na ol narapela samting olsem baptais na Sabat na gutpela pasin na lotu pasin i no rot.”
Bekim bilong askim bilong Pita na Jon.
Pita na Jon i sutim askim long ol bikman bilong lotu Juda olsem, “Wanem pasin i gutpela long ai bilong God? Mitupela i harim tok bilong yupela o mitupela i harim tok bilong God? Yupela skelim.”
Ol bikman bilong lotu ol i mas skelim bilong ol yet. Tasol Pita na Jon i skelim pinis, na tupela i mekim kain tok olsem, “Mitupela bai harim na bihainim tok bilong God, na mitupela bai witnisim Jisas i go yet olsem Jisas i tokim mitupela long mekim.”
Ol bikman bilong lotu ol i belhat long dispela tok bilong Pita na Jon, na ol i tretim tupela moa! Ol i save olsem, i no gutpela long harim na bihainim tok bilong man, na i gutpela tru long harim na bihainim tok bilong God. Em olsem tasol ol i laik tupela i harim na bihainim tok bilong ol! Na ol i laik ol manmeri i harim na bihainim tok bilong ol tasol!
Pita na Jon i witnisim pinis Jisas i kirap bek long matmat na Em i stap laip na i stap. Jisas Em i king bilong kingdom bilong God, na Jisas Em i rot bilong sinmanmeri i go insait long kingdom bilong God – God i kisim bek sinmanmeri long rot bilong feitful wok bilong Jisas tasol na i no gat narapela rot. Em olsem na Pita na Jon i save pinis olsem, i gutpela tru long harim na bihainim tok bilong Jisas tasol.
Ol brata na sista, yu save harim na bihainim tok bilong ol man tasol, yu save harim tok bilong ol bikman bilong misin tasol, o yu harim na bihainim tok bilong God, tok bilong Jisas tasol, o nogat? Yu pret long lusim tok bilong ol man na bihainim tok bilong Jisas tasol, o nogat? Yu sem tumas long ai bilong ol manmeri bilong lusim samting i no tru na harim na bihainim trupela tok bilong feitful wok bilong Jisas, o nogat?
Yu mas skelim bel bilong yu na yu wokim disisen bilong yu. Bai yu harim na bihainim tok bilong ol man, o bai yu harim na bihainim tok bilong Jisas tasol? Bai yu bihainim pasin bilong ol bikman i kotim Pita na Jon, o bai yu sanap strong olsem tupela na harim na bihainim tok bilong Jisas, As Ston bilong kingdom bilong God?
Glenn.
Sapos yu laik save moa long dispela tok, orait yu lukim Aposel 4:13-22 long Autim Tok long pngbibleresources.org.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans tpi_Latn